Gebedsfokus op herlewing
Wanneer herlewing kom verander alles
Dit is nie meer nodig om mense te probeer oorreed om na 'n gebedsbyeenkoms te kom nie. Mense bely hul sondes openlik, getuig dat Jesus hulle vry en nuut gemaak het en hardloop dan die Christelike wedloop met blydskap in hul harte. Roep tot die Here dat Hy ons in hierdie geslag met herlewing sal begenadig.
Gebed maak ons nie gereed vir die groter werk nie, gebed is die groter werk
1 tot 31 Augustus 2011
Hierdie is 'n oproep tot gebed vir die Moslems gedurende hul maand Ramadaan. As gelowige stem ons nie saam met Islamitiese teologieë en idees nie, maar ons bid dat hulle Jesus as die Seun van God sal herken en erken.
Proklameer oor alle Moslems: Jesus is die Weg, die Waarheid en die Lewe, niemand kom tot die Vader behalwe deur Jesus Christus nie.
Johannes 14: 6 - "Jesus antwoord hom: Ek is die weg en die waarheid en die lewe; niemand kom na die Vader behalwe deur My nie."
Christen vervolging in Libië
Libië is onderhewig aan die Islamitiese wetgewing.
Alle landsburgers word "beskou" as Soenni-Moslems, en bekering tot 'n ander geloof het sosiale druk tot gevolg.
Daar bestaan wel klein Christengemeenskappe, maar hul bestaan hoofsaaklik uit nomades van die sub-Sahara en werkers vanuit Westerse lande.
Die wye netwerk van die geheime polisie maak dit vir kerke moeilik om aktiwiteite te organiseer.
Bid dat God se vrede oor Libië sal regeer, ten spyte van die voordurende onluste, en dat Hy Sy kinders sal toerus om sterk te staan in hul geloof om sy Koninkryk te laat groei.